ROMÂNIA

JUDEŢUL BIHOR 

CONSILIUL LOCAL AL COMUNEI SÂNTANDREI 

PROCES –VERBAL

Încheiat cu ocazia şedinţei ordinare a Consiliului Local Sântandrei

din data de 30 septembrie 2019
Şedinţa ordinară a Consiliului Local Sântandrei a fost convocată de Primar în baza Dispoziţiei nr. 165 din 24 septembrie 2019, la sediul său de pe strada Principală, nr. 452, la şedinţă sunt prezenţi 14 consilieri din totalul de 14 consilieri în funcţie. Dispoziția cuprinde propunerile de ordine de zi, data, ora și locul desfășurării și a fost comunicată în termen cu adresa nr . 12742 din 24.09.2019 doamnelor și domnilor consilieri, invitaților, Instituției Prefectului, afișată în sediul Consiliului Local Sântandrei, precum și publicată pe pagina de internet la adresa: www.primariasantandrei.ro.
La şedinţă participă: viceprimarul comunei Sântandrei d-l Sebastian Horea Șuteu, secretarul general al comunei doamna Dorina Ilea, consilierul în cadrul aparatului de specialitate al consiliului local domnișoara Paula - Anca Torjoc, doamna Nicoleta Spătar, șef birou Finanțe Contabilitate și dl. Adrian Jurcuț – consilier personal al primarului.
Totodată la ședința Consiliului Local a fost invitat să participe și d-l Petru Ilieș, în vederea validării mandatului de consilier local.

Preşedintele de ședință, domnul consilier Constantin Radu, declară deschise lucrările şedinţei, şedinţa este statutară, îndeplinindu-se cvorumul legal necesar desfăşurării acesteia.

   La propunerea preşedintelui de şedinţă, se stabileşte ca modalitate de vot - votul deschis prin ridicarea mâinii.

Înainte de a se trece la Ordinea de zi propriu – zisă, doamna secretar general Dorina Ilea supune spre aprobare procesul verbal al ședinței anterioare, respectiv, procesul verbal al ședinței ordinare din data de 29.08.2019. 
Nefiind probleme asupra conţinutului acestuia, se supune la vot, prin vot deschis cu ridicarea mâinii şi cu 14 voturi „pentru”, fără voturi „împotrivă” și fără „abțineri” este adoptată H.C.L. nr. 106 din 30.09.2019 privind aprobarea procesului verbal al şedinţei anterioare a Consiliului Local Sântandrei. 
Doamna secretar general Dorina Ilea îl roagă pe domnul Sebastian Horea Șuteu, viceprimarul comunei, ca în conformitate cu dispozițiile art. 135 alin. (7), coroborate cu ale art. 152 din Ordonanța de urgență a Guvernului nr. 57/2019 privind Codul administrativ, fiind înlocuitorul de drept al primarului, să supună spre aprobare proiectul ordinii de zi.

Domnul Sebastian Horea Șuteu – viceprimarul comunei, menționează că ordinea de zi este cea comunicată prin Dispoziția primarului nr. 165 din 24 septembrie 2019 după cum urmează:

1. Proiect de hotărâre privind aprobarea rectificării bugetului local de venituri și cheltuieli și aprobarea bugetului de venituri și cheltuieli - credite interne al comunei Sântandrei pe anul 2019. 

Inițiator: Primar Ioan Mărcuș 

2. Proiect de hotărâre privind însuşirea de către Consiliul Local Sântandrei a raportului de evaluare în vederea vânzării directe către domnul Onița Valer, a terenului proprietate privată a comunei Sântandrei, situat în Sântandrei, str. Bujac nr. 14, identificat prin CF 1179 Sântandrei, nr. cadastral 1179, în suprafaţă de 525 mp. 

Inițiator: Primar Ioan Mărcuș 

3. Proiect de hotărâre privind aprobarea vânzării directe către domnul Onița Ciprian Florian, a terenului proprietate privată a comunei Sântandrei atribuit în folosință gratuită în conformitate cu prevederile Legii nr. 15 / 2003 în vederea construirii unei locuințe proprietate personală, situat în Sântandrei, str. Rozmarinului nr. 5, județul Bihor, nr. cadastral 2041, înscris în CF 2041 Sântandrei, în suprafață de 500 mp.
Inițiator: Primar Ioan Mărcuș 

4. Proiect de hotărâre privind însuşirea de către Consiliul Local Sântandrei a raportului de evaluare în vederea concesionării prin încredințare directă către doamna Pop Maria, a terenului proprietate privată a comunei Sântandrei, identificat prin CF 58733 Sântandrei, nr. cadastral 58733, în suprafaţă de 98 mp, pentru extinderea construcției pe terenul alăturat, cu destinația terasă.

Inițiator: Primar Ioan Mărcuș 

5. Proiect de hotărâre privind aprobarea indicatorilor tehnico - economici rezultați din Devizul general privind cheltuielile de capital, însușirea coridorului de expropriere necesar realizării obiectivului de investiții „ REALIZARE DRUM OCOLITOR AL COMUNEI SÂNTANDREI” și a Tabelului Nominal cu proprietari afectați de coridorul de expropriere pentru obiectivul de investiție “Drum ocolitor al Comunei Sântandrei".

Inițiator: Primar Ioan Mărcuș 

6. Proiect de hotărâre privind aprobarea preluării și înscrierii în evidențele contabile ale Comunei Sântandrei a investiției ,,Drum de legătură între centura Municipiului Oradea (str. Cazaban) și Comuna Sântandrei (str. Râturi)”. 

Inițiator: Primar Ioan Mărcuș 

7. Proiect de hotărâre privind aprobarea indicatorilor tehnico - economici rezultați din Devizul general privind cheltuielile de capital necesare realizării obiectivului de investiții “PRELUNGIRE DRUM DE LEGĂTURĂ ÎNTRE CENTURA MUNICIPIULUI ORADEA (STR. CAZABAN) ȘI COMUNA SÂNTANDREI (STR. RÂTURI). 
Inițiator: Primar Ioan Mărcuș 

8. Proiect de hotărâre privind aprobarea indicatorilor tehnico - economici rezultați din devizul general privind cheltuielile de capital necesare realizării obiectivului de investiții „ Modernizare străzi în Comuna Sântandrei – etapa a-IV-a, Comuna Sântandrei, județul Bihor”. 

Inițiator: Primar Ioan Mărcuș 

9. Proiect de hotărâre privind atribuirea de denumire de strada Alunului pentru terenul intravilan proprietatea publică a comunei Sântandrei, având categoria de folosință drum, în suprafață de 948 mp, situat în localitatea Sântandrei, identificat prin nr. cadastral 58262, înscris în CF 58262 Sântandrei. 

Inițiator: Primar Ioan Mărcuș 

10. Proiect de hotărâre privind validarea mandatului de consilier local în cadrul Consiliului Local al Comunei Sântandrei al domnului ILIEȘ PETRU. 
Inițiator: Primar Ioan Mărcuș 

11. Proiect de hotărâre pentru aprobarea Raportului privind activitatea desfășurată de asistenții personali ai  persoanelor cu handicap grav pentru semestrul I al anului 2019.
Inițiator: Primar Ioan Mărcuș 

12. Proiect de hotărâre privind desemnarea reprezentantului Consiliului Local Sântandrei în Comisia de Evaluare și Asigurare a Calității a Şcolii Gimnaziale nr. 1 Sântandrei, începând cu anul şcolar 2019 – 2020.

Inițiator: Primar Ioan Mărcuș 

13. Proiect de hotărâre privind desemnarea reprezentantului Consiliului Local Sântandrei în Consiliul de Administrație al Şcolii Gimnaziale nr. 1 Sântandrei, începând cu anul şcolar 2019 – 2020.

Inițiator: Primar Ioan Mărcuș 


14.Întrebări, interpelări și cereri adresate Consiliului Local Sântandrei.

Proiectul ordinii de zi, este supus la vot, prin vot deschis prin ridicarea mâinii și cu 14 voturi “pentru”, fără voturi împotrivă, fără abțineri, este adoptată H.C.L. nr. 107 din 30.09.2019 privind aprobarea ordinii de zi propusă pentru şedinţa ordinară a Consiliului Local Sântandrei din data de 30 septembrie 2019.
Se trece la discutarea punctelor de pe Ordinea de zi:

Doamna secretar general propune începerea Ședinței cu punctul 10 de pe Ordinea de zi. Consilierii aprobă în unanimitate această solicitare.

La punctul 10 dl. consilier Constantin Radu, președinte de ședință, îi dă cuvântul d-lui viceprimar, care prezintă proiectul de hotărâre privind validarea mandatului de consilier local în cadrul Consiliului Local al Comunei Sântandrei al domnului ILIEȘ PETRU, menționând că la întocmirea proiectului de hotărâre s-au avut în vedere:
· HCL Sântandrei nr. 93 / 29.08.2019 prin care se ia act de încetarea de drept a calității de consilier local a domnului Ciprian Mihai Fechetea, prin demisie și vacantarea mandatului de consilier local;
· Adresa conducerii Organizației Județene a PSD Bihor nr. 88 din 23.09.2019 prin care se confirmă că următorul supleant pe listele sale de candidați la alegerile locale din 5 iunie 2016 este membru al Partidului Social Democrat și se află pe lista de consilieri locali din partea Organizației Partidului Social Democrat Sântandrei; 
· Procesul-verbal al comisiei de validare din cadrul Consiliului Local al comunei Sântandrei prin care se propune validarea în funcţia de consilier local a domnului Petru Ilieș; materiale care au fost trimise spre studiu domnilor consilieri împreună cu restul materialelor pentru punctele de pe Ordinea de zi.


D-na consilier Georgeta Mihalca, președintele Comisiei Juridice, prezintă avizul favorabil al comisiei de specialitate.
Nefiind alte discuții cu privire la proiectul de hotărâre, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 14 voturi „pentru”, fără voturi „împotrivă” și fără „abțineri”, este adoptată H.C.L. nr. 108 din 30.09.2019 privind validarea mandatului de consilier local în cadrul Consiliului Local al Comunei Sântandrei al domnului PETRU ILIEȘ.
D-l Petru Ilieș este invitat în fața unei mese special amenajate, pe care se află un exemplar din Constituție și Biblie pentru depunerea jurământului.

D-na Dorina Ilea secretarul general al comunei dă citire jurământului :

JURĂMÂNT

Subsemnatul Petru Ilieș, în conformitate cu prevederile art. 32 alin. (1) din Legea administrației publice locale nr. 215 / 2001, republicată, cu modificările și completările aduse de Ordonanţa de urgenţă a Guvernului nr. 57 din 3 iulie 2019 privind Codul administrativ, publicată în Monitorul Oficial al României nr. 555 din 5 iulie 2019, depun în fața Consiliului Local al Comunei Sîntandrei următorul jurământ, în calitate de consilier:

"Jur să respect Constituția și legile tării și să fac, cu bună-credință, tot ceea ce stă în puterile și priceperea mea pentru binele locuitorilor comunei Sîntandrei.

Așa să – mi ajute Dumnezeu!”,

iar domnul Petru Ilieș pune mâna stângă atât pe Constituție, cât și pe Biblie și pronunță cuvântul ”jur”, după care semnează jurământul de credință, care este imprimat pe un formular special.

Domnul Petru Ilieș, validat în funcția de consilier local al Consiliului Local Sântandrei intră în exercitarea deplină a mandatului și este felicitat de către dl. viceprimar, d-na secretar, dl. președinte de ședință, precum și de ceilalți consilieri.


La punctul 1 de pe Ordinea de zi dl. consilier Constantin Radu, președinte de ședință, îi dă cuvântul d-nei Nicoleta Spătar, care prezintă proiectul de hotărâre privind aprobarea rectificării bugetului local de venituri și cheltuieli și aprobarea bugetului de venituri și cheltuieli - credite interne al comunei Sântandrei pe anul 2019.


Astfel, la întocmirea Proiectului de hotărâre s-au avut în vedere prevederile Legii nr. 50/2019 a bugetului de stat, Legea nr. 273/2006, art.19, art. 34 alin. (2), art. 49 alin.(1)-(7) privind finanţele publice locale, cu modificările si completările ulterioare si art. 129 alin. 4, lit (a) din Ordonanța de urgență a guvernului nr. 57 din 3 iulie 2019 privind Codul administrativ.

Totodată, luând în considerare adresa de la Administrația Judeteană a finanțelor Publice Bihor 8230/26.08.2019, înregistrată la registratura Primăriei Sântandrei sub nr.11462/27.08.2019 prin care în baza prevederilor art. 50 din Legea privind finanțele publice locale nr. 273/2006, cu modificările și completările ulterioare, Ministerul Finanțelor Publice a aprobat repartizarea influențelor la sumele defalcate din taxa pe valoarea adăugată pentru echilibrarea bugetelor locale, pentru anul 2019 pentru Comuna Sântandrei suma de 168.000 lei, conform prevederilor O.G nr. 12/2019 cu privire la rectificarea bugetului de stat.



D-l. Adrian Jurcuț prezintă modificările aduse proiectului de hotărâre transmis inițial domnilor consilieri. 


D-na. consilier Marinela Nadia Moș, președintele Comisiei Buget Finanțe, prezintă avizul favorabil al comisiei de specialitate.




Nefiind discuții pe marginea acestui subiect, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. 109 din 30.09.2019 privind aprobarea rectificării bugetului local de venituri și cheltuieli și aprobarea bugetului de venituri și cheltuieli - credite interne al comunei Sântandrei pe anul 2019.


La punctul 2 de pe Ordinea de zi, dl. Consilier Constantin Radu, președinte de ședință îi dă cuvântul d-lui viceprimar, care prezintă materialul cu privire la proiectul de hotărâre privind însuşirea de către Consiliul Local Sântandrei a raportului de evaluare în vederea vânzării directe către domnul Onița Valer, a terenului proprietate privată a comunei Sântandrei, situat în Sântandrei, str. Bujac nr. 14, identificat prin CF 1179 Sântandrei, nr. cadastral 1179, în suprafaţă de 525 mp. 

D-na. consilier Marinela Nadia Moș, președintele Comisiei de Buget Finanțe, prezintă avizul favorabil al comisiei de specialitate.

Domnii consilieri Ioan Dan – Pop și Ovidiu Alexandru Cseh menționează că suma rezultată prin Raportul de evaluare nr. 890/11.09.2019 este mai mare decât cele care au rezultat în ultima perioadă, motiv pentru care solicită anumite clarificări de la dl. evaluator cu privire la modul de calcul și stabilire a valorii terenului.
Domnul viceprimar menționează că în ședința de consiliu se supune aprobării Raportul de evaluare, datele tehnice cuprinse în acesta neputând fi modificate de către niciunul dintre ei.
Domnul consilier Ovidiu Alexandru Cseh dorește să primească anumite clarificări, motiv pentru care consideră că poate ar fi oportună chiar invitarea domnului evaluator la o discuție.

Doamna Daniela Achim subliniază că domnul evaluator utilizează de fiecare dată anumiți indicatori pe care îi aplică la fiecare lucrare.

Domnul consilier Dorin Dumitru Mărcuș menționează că ar trebui să se țină cont de faptul că acest evaluator este un evaluator autorizat ANEVAR, fiind cel care a câștigat licitația depusă de primărie pe SEAP conform normelor în vigoare, primăria neavând nicio implicație în stabilirea acestor sume.

Domnul viceprimar precizează că e important să se țină cont și de faptul că piața imobiliară e într-o continuă modificare, prețurile variind de la o lună la alta.
În urma acestor discuții consilierii în unanimitate, decid amânarea votării punctelor de la nr. 2 și 3 de pe Ordinea de zi pentru studierea în amănunt a acestora și rediscutarea lor în ședința următoare.
Având în vedere decizia consilierilor de amânare a discutării punctelor 2 și 3 de pe Ordinea de zi, inițiatorul acestor proiecte, domnul primar Ioan Mărcuș decide retragerea lor de pe Ordinea de zi.


Se discută în continuare punctul 4 de pe ordinea de zi, respectiv: Proiect de hotărâre privind însuşirea de către Consiliul Local Sântandrei a raportului de evaluare în vederea concesionării prin încredințare directă către doamna Pop Maria, a terenului proprietate privată a comunei Sântandrei, identificat prin CF 58733 Sântandrei, nr. cadastral 58733, în suprafaţă de 98 mp, pentru extinderea construcției pe terenul alăturat, cu destinația terasă.

Terenul care face obiectul acestei solicitări are următoarele caracteristici:

· Este situat în intravilanul comunei Sântandrei, sat Sântandrei, str, Principală, nr.-, identificat prin nr. cadastral 58733,

· Aparține domeniului privat al comunei Sântandrei,

· Dreptul de proprietate privată a comunei Sântandrei asupra terenului, a fost înscris CF 58733 Sântandrei,

· Este amplasat în zona centrală a localității, adiacent drumului județean DJ 797;

· Suprafaţa parcelei de teren este de 98 mp, are o formă regulată, dreptunghiulară,

· Terenul are în imediata vecinătate rețele de utilități: apă, canalizare, electricitate și gaze naturale.
 Această concesiune de la adresa mai sus menționată generează următoarele beneficii:

· Valorificarea acestor terenuri proprietatea privată a comunei Sântandrei și maximizarea veniturilor la bugetul local generate de încasarea contravalorii concesiunii, taxe și impozite; 
· Impactul pozitiv asupra aspectului arhitectural al zonei studiate (în conformitate cu P.U.G. al comunei Sântandrei).
D-na. consilier Marinela Nadia Moș, președintele Comisiei de Buget Finanțe, prezintă avizul favorabil al comisiei de specialitate.

Nefiind discuții pe marginea acestui punct, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. 110 din 30.09.2019 privind însuşirea de către Consiliul Local Sântandrei a raportului de evaluare în vederea concesionării prin încredințare directă către doamna Pop Maria, a terenului proprietate privată a comunei Sântandrei, identificat prin CF 58733 Sântandrei, nr. cadastral 58733, în suprafaţă de 98 mp, pentru extinderea construcției pe terenul alăturat, cu destinația terasă.


La punctul 5 de pe ordinea de zi, dl. Consilier Constantin Radu, președinte de ședință îi dă cuvântul d-lui Adrian Jurcuț care prezintă Proiectul de hotărâre privind aprobarea indicatorilor tehnico - economici rezultați din Devizul general privind cheltuielile de capital, însușirea coridorului de expropriere necesar realizării obiectivului de investiții „ REALIZARE DRUM OCOLITOR AL COMUNEI SÂNTANDREI” și a Tabelului Nominal cu proprietari afectați de coridorul de expropriere pentru obiectivul de investiție “Drum ocolitor al Comunei Sântandrei".

S.C. AQUACONS S.R.L. a elaborat pentru Comuna Sântandrei Studiul de Fezabilitate privind realizarea drumului ocolitor al Comunei Sântandrei. Rolul drumului este de ocolire al localității Sântandrei, asigurând o cale sigură și rapidă pentru toate categoriile de autovehicule aflate în tranzit. Pentru autovehiculele de transport mărfuri drumul va reprezenta singura cale admisă, deoarece traficul greu va fi scos în afara localității.

Drumul ocolitor ce face obiectul prezentului referat de aprobare are punctul de plecare din sensul giratoriu al drumului de legătură ce leagă municipiul Oradea de Comuna Sântandrei. Traseul drumului urmează o orientare relativă pe direcția Est – Vest, oarecum paralel cu drumul județean DJ 797, după care se racordează în drumul județean DJ 797, pe teritoriul localității Sântandrei, în intersecția actuală cu drumul comunal DC 75 spre Palota într-o viitoare intersecție de tip giratoriu.

Drumul propus are o lungime de 4.929 m. La km 4+588 drumul proiectat traversează pârâul Peța, pe un pod nou, care urmează să înlocuiască podul existent. Drumul ocolitor va fi un drum de clasă tehnică III, corespunzător unui drum cu două benzi de circulație, cu trafic greu preponderent. Sistemul rutier propus este sistem rutier semirigid, care comportă o îmbrăcăminte bituminoasă și au în alcătuire cel puțin un strat din agregate naturale stabilizate cu lianți hidraulici.

La poziția chilometrică 4+588,00 s-a prevăzut traversarea pârâului Peța cu un pod cu lungimea de 12 m. Podul va fi fundat pe fundații indirecte din coloane forate, soluție ce presupune intervenții minime în zona protejată a pârâului Peța. Suprastructura podului va fi alcătuită din grinzi prefabricate tip T intors. Pe lățimea podului se va dispune calea de pod de 7,80 m și două trotuare de serviciu de 1 m lățime pe ambele părți. 

Secțiunea caracteristică adoptată pentru drum este cu două benzi de circulație și are lățimea efectivă a părții carosabile de 8,00 m, alcătuită din carosabil de 7,00 m și două benzi de încadrare de 0,5 m și se aplică pe toată lungimea traseului, cu excepția podului peste pârâul Peța, unde lățimea părții carosabile va fi de 7,80 m.

Pentru realizarea obiectivului de investiție “Realizare drum ocolitor al Comunei Sântandrei” pe lângă aprobarea indicatorilor tehnico – economici este necesară însușirea coridorului de expropriere, a Tabelului Nominal cu proprietari afectați de coridorul de expropriere pentru realizarea obiectivului de investiție.
Coridorul de expropriere pentru realizarea obiectivului de investiție sus menționat are o suprafață totală de 990.203 mp, potrivit Planului de situație avizat de O.C.P.I. Bihor sub nr. 98013 din data de 06.09.2019, însoțit de Procesul - verbal de recepție nr. 66 din 2018 și afectează un număr de 95 de terenuri proprietăți private ale persoanelor fizice și juridice și proprietăți ale Comunei Sântandrei.

D-na. consilier Marinela Nadia Moș, președintele Comisiei de Buget Finanțe, prezintă avizul favorabil al comisiei de specialitate.





Nefiind alte discuții pe marginea acestui punct, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. 111 din 30.09.2019 privind aprobarea indicatorilor tehnico - economici rezultați din Devizul general privind cheltuielile de capital, însușirea coridorului de expropriere necesar realizării obiectivului de investiții „ REALIZARE DRUM OCOLITOR AL COMUNEI SÂNTANDREI” și a Tabelului Nominal cu proprietari afectați de coridorul de expropriere pentru obiectivul de investiție “Drum ocolitor al Comunei Sântandrei". 

La punctul 6 de pe ordinea de zi, dl. Adrian Jurcuț prezintă proiectul de hotărâre privind aprobarea preluării și înscrierii în evidențele contabile ale Comunei Sântandrei a investiției ,,Drum de legătură între centura Municipiului Oradea (str. Cazaban) și Comuna Sântandrei (str. Râturi)”.

Prin H.C.L. Sântandrei nr. 127 / 26.09.2017 privind încheierea unui acord de asociere între Municipiul Oradea, Comuna Sântandrei și ADI Zona Metropolitană Oradea, s-a aprobat încheierea unui Acord de asociere între cele trei entități pentru construirea drumului de legătură care pornește de la intersecția străzii Alexandru Cazaban cu centura Municipiului Oradea, traversează calea ferată și ajunge în comuna Sântandrei (strada Râturi). 

Luând în considerare problemele de trafic care privesc, inclusiv asigurarea mobilității între Comuna Sântandrei și unitățile administrativ - teritoriale aflate în proximitatea sa, precum și necesitatea conectării infrastructurii rutiere a acestora la proiectele de mare anvergură și de interes național, la nivelul Zonei Metropolitane Oradea, s-a cristalizat necesitatea realizării unor drumuri de legătură între Municipiu și unitățile administrativ - teritoriale din zona sa periurbană.



Asociația de Dezvoltare Intercomunitară Zona Metropolitană Oradea a fost mandată, ca în numele și pe seama Comunei Sântandrei, să întocmească documentațiile tehnice de tip SF și PT, respectiv să demareze procedura de atribuire a contractului de lucrări. Comuna Sântandrei s-a obligat să suporte în limita razei teritorial - administrative, contravaloarea lucrărilor de construire ale drumului de legătură prin punerea acestora la dispoziția Asociației de Dezvoltare Intercomunitară Zona Metropolitană Oradea urmând ca la finalizarea procedurii proiectării și execuției lucrărilor de către contractanții selectați să preia proprietatea și obligațiile de administrare a tronsonului de infrastructură rutieră construită aflată pe raza sa teritorială.

În prezent, drumul de legătură este finalizat, acesta fiind recepționat, potrivit Procesului verbal de recepție la terminarea lucrărilor nr. 506 / 13.05.2019, cu o valoare declarată pentru comuna Sântandrei de 4.125.786,94 lei. (Anexa 2 -Proces Verbal de recepție la terminarea lucrărilor nr. 506 / 13.05.2019, la Raportul de specialitate). 

În vederea înregistrării cât mai corecte a investiției, valoarea totală a fost defalcată pe categorii, conform Anexei nr. 1 - Indicatori realizați, la Raportul de specialitate.

  

Ulterior recepției, s-a dispus întabularea suprafețelor de teren în Cartea funciară nr. 58180 Sântandrei - Anexa nr. 3, la Raportul de specialitate.

După preluare serviciile de utilități publice necesar a fi prestate (iluminat public, salubrizare, altele asemenea) pe acest tronson de drum vor fi delegate operatorilor în cauză prin încheierea de acte adiționale la contractele de delegare.

D-na. consilier Marinela Nadia Moș, președintele Comisiei de Buget Finanțe, prezintă avizul favorabil al comisiei de specialitate.

 Nefiind alte discuții pe marginea acestui punct, dl. Consilier Constantin Radu președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. 112 din 30.09.2019 privind aprobarea preluării și înscrierii în evidențele contabile ale Comunei Sântandrei a investiției ,,Drum de legătură între centura Municipiului Oradea (str. Cazaban) și Comuna Sântandrei (str. Râturi)”.


 La punctul 7 de pe ordinea de zi, dl. Adrian Jurcuț prezintă proiectul de hotărâre privind aprobarea indicatorilor tehnico - economici rezultați din Devizul general privind cheltuielile de capital necesare realizării obiectivului de investiții “PRELUNGIRE DRUM DE LEGĂTURĂ ÎNTRE CENTURA MUNICIPIULUI ORADEA (STR. CAZABAN) ȘI COMUNA SÂNTANDREI (STR. RÂTURI).

Obiectivul acestei investiții constă în modernizarea infrastructurii și suprastructurii rutiere, asigurarea legăturii între artera Drum de legătură Oradea – Sântandrei și străzile Crișului și Bujac, străzi situate în intravilanul localității Sântandrei. Străzile propuse pentru modernizare respectă Planul urbanistic general și Planul de urbanism zonal.

D-na. consilier Marinela Nadia Moș, președintele Comisiei de Buget Finanțe, prezintă avizul favorabil al comisiei de specialitate.



Nefiind discuții pe marginea acestui punct, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 12 voturi „pentru”, fără voturi „împotrivă” și fără „abțineri”, este adoptată H.C.L. nr. 113 din 30.09.2019 privind aprobarea indicatorilor tehnico - economici rezultați din Devizul general privind cheltuielile de capital necesare realizării obiectivului de investiții “PRELUNGIRE DRUM DE LEGĂTURĂ ÎNTRE CENTURA MUNICIPIULUI ORADEA (STR. CAZABAN) ȘI COMUNA SÂNTANDREI (STR. RÂTURI). 


La punctul 8 de pe ordinea de zi, dl. viceprimar prezintă proiectul de hotărâre privind aprobarea indicatorilor tehnico - economici rezultați din devizul general privind cheltuielile de capital necesare realizării obiectivului de investiții „ Modernizare străzi în Comuna Sântandrei – etapa a-IV-a, Comuna Sântandrei, județul Bihor”. 

        Obiectivul acestei investiții constă în modernizarea infrastructurii și suprastructurii rutiere, pe următoarele străzi: Rozmarinului ramura B, Rozmarinului ramura C, Bujac ramura B, Plopului ramura A, Plopului ramura B, Salciei, Toamnei, Gradinarilor, Independentei ramura A, Independentei ramura B, Unirii ramura A, Munteniei, Scurtă, Malinului, Margaretei, Papadiei, Viorelelor ramura A, Estului

         Lungimea totală a străzilor proiectate menționate mai sus este de 4.904m. Străzile propuse pentru modernizare respectă Planul urbanistic general și Planul de urbanism zonal.

Solutiile de proiectare asigură funcționalitatea investiției în condițiile încadrării în parametrii optimi privind urmatoarele aspecte: fiabilitate, siguranța în exploatare eficientă, costuri reduse, toate în condiitile încadrării în prevederile reglementarilor de proiectare legale în vigoare.
         Modernizarea infrastructurii rutiere va duce la imbunătățirea gradului de siguranță și confort în circulație pentru participanții la trafic și va avea consecințe benefice asupra locuitorilor din comuna Sântandrei. 

 D-na. consilier Marinela Nadia Moș, președintele Comisiei de Buget Finanțe, prezintă avizul favorabil al comisiei de specialitate.

 Totodată, d-na Georgeta Mihalca, președintele Comisiei Juridice, prezintă avizul favorabil al comisiei de specialitate.



 Nefiind discuții pe marginea acestui punct, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. 114 din 30.09.2019 privind aprobarea indicatorilor tehnico - economici rezultați din devizul general privind cheltuielile de capital necesare realizării obiectivului de investiții „ Modernizare străzi în Comuna Sântandrei – etapa a-IV-a, Comuna Sântandrei, județul Bihor”.
La punctul 9 de pe ordinea de zi, dl. viceprimar prezintă proiectul de hotărâre privind atribuirea de denumire de strada Alunului pentru terenul intravilan proprietatea publică a comunei Sântandrei, având categoria de folosință drum, în suprafață de 948 mp, situat în localitatea Sântandrei, identificat prin nr. cadastral 58262, înscris în CF 58262 Sântandrei. 



În comuna Sântandrei există străzi înregistrate în domeniul privat fără denumire. Pentru acestea este necesară atribuirea de denumiri în vederea realizării rețelelor de utilități, eliberarea autorizațiilor de construire la viitoarele construcții, sau certificarea accesului în cazul proiectelor publice.



Conform ordonanței nr. 63 din 29.08.2002, actualizată, privind atribuirea sau schimbarea de denumiri, cu modificările ulterioare, art. 2 lit. d) ”Atribuirea sau schimbarea de denumiri altele decât cele prevăzute la art.1, se face de către consiliile locale prin hotărâre, pentru parcuri, piețe, oboare, cartiere, străzi, stații ale mijloacelor de transport în comun, precum și pentru obiective și instituții de interes local aflate în subordinea lor”. Același lucru a fost preluat și stipulat în noul Cod Administrativ aprobat prin OUG nr. 57/03.07.2019 la art. 129 alin. (2) lit. c) și alin. (6) lit. d). Ca urmare se propune consiliului local atribuirea de denumire de stradă terenului descris în continuare.



Terenul identificat prin nr. cad. 58262, înscris în cartea funciară nr.v58262 cu suprafața de 948 mp este situat în nord – vestul localității Sântandrei, între drumul public cu nr. cad. 10257, la nord și pârâul Peța la sud și este paralel cu str. Mesteacănului. Acest teren a rezultat din dezmembrarea imobilului cu nr. cad. 57999 cu suprafața de 11600 mp. Dezmembrarea s-a realizat în baza P.U.Z. – ului inițiat de BENEDEK MARIA ȘI CRISTE VERONICA care a fost aprobat prin HCL nr. 136 din 31.10.2017.


Acest teren aflat în intravilan are destinația de ”drum public” pentru acces la parcelele pentru locuințe. Drumul are lățimea de 6 m, dar se va lărgi la 12 m când se va face parcelarea terenului învecinat. Pentru acest drum se propune atribuirea denumirii de strada ALUNULUI.



Denumirea de stradă aprobată în ședința de Consiliu Local va fi înscrisă în Cartea funciară aferentă drumului public și în nomenclatorul general al străzilor.



D-l. consilier Sebastian Horea Șuteu, președintele Comisiei de Urbanism, prezintă avizul favorabil al comisiei de specialitate.



Totodată, d-na consilier Georgeta Mihalca, președintele comisiei Juridice, prezintă avizul favorabil al comisiei de specialitate.

 Nefiind discuții pe marginea acestui punct, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. 115 din 30.09.2019 privind atribuirea de denumire de strada Alunului pentru terenul intravilan proprietatea publică a comunei Sântandrei, având categoria de folosință drum, în suprafață de 948 mp, situat în localitatea Sântandrei, identificat prin nr. cadastral 58262, înscris în CF 58262 Sântandrei.

  La punctul 11 de pe ordinea de zi, dl. viceprimar prezintă proiectul de hotărâre privind aprobarea Raportului privind activitatea desfășurată de asistenții personali ai persoanelor cu handicap grav pentru semestrul I al anului 2019.


În conformitate cu prevederile art. 29, alin. (1) din H.G. nr. 268 / 2007 pentru aprobarea Normelor metodologice de aplicare a Legii nr. 448 / 2006 privind protecţia şi promovarea drepturilor persoanelor cu handicap, Compartimentul de Asistenţă Socială din cadrul aparatului de specialitate al primarului comunei Sântandrei, are obligaţia de a prezenta semestrial Consiliului Local, un raport asupra activităţii desfăşurate de către asistenţii personali ai persoanelor cu handicap grav din comuna Sântandrei care să conţină în mod obligatoriu date referitoare la:

· dinamica angajării asistenţilor personali;

· modul în care se asigură înlocuirea asistentului personal pe perioada concediului de odihnă, în strânsă legătură cu lipsa sau posibilitatea de dezvoltare a centrelor de tip respiro;

· informații privind numărul de asistenți personali instruiți;

· numărul de controale efectuate şi problemele sesizate.

Precizăm faptul că potrivit prevederilor art. 40 alin. (2) din Legea 448 / 2006 privind protecţia şi promovarea drepturilor persoanelor cu handicap, republicată, cu modificările și completările ulterioare, rolul autorităţii locale este de a monitoriza în condiţii optime atribuţiile şi obligaţiile care le revin asistenţilor personali, în vederea ameliorării situaţiei persoanelor cu handicap grav, astfel încât aceştia să primească îngrijire specială la nivelul la care starea lor o cere, pentru satisfacerea întregului lanţ de nevoi fizice, personale, sociale şi spirituale. Îngrijirile ce li se acordă pot permite persoanelor bolnave să-şi valorifice potenţialul fizic, intelectual, spiritual, emoţional şi social, în pofida handicapului de care suferă.

În contextual aspectelor menţionate, pe semestrul I al anului 2019, se înregistrau următoarele date:

 

Cu privire la dinamica angajării asistenţilor personali: 

        La data de 1 ianuarie 2019, în cadrul primariei comunei Sântandrei au figurat ca angajaţi un număr de 14 asistenţi personali ai persoanelor cu handicap grav, 7 asistenţi personali au în îngrijire 7 minori şi restul de 7 au în îngrijire adulţi. Contractele de muncă pentru cele 7 dosare cu persoane cu handicap grav adulți sunt pe perioada nedeterminată, iar pentru cele 7 dosare cu copii cu handicap grav sunt pe perioadă determinată conform valabilități certificatelor de încadrare în grad de handicap. 

        Pe parcursul semestrului I al anului 2019, nu au intervenit modificări cu privire la dosarele asistenților personali ai persoanelor cu handicap grav.

Nu s-au semnalat alte situații de desfacere a contractului individual de muncă al asistenților personali care să afecteze negativ starea bolnavului.

În ceea ce priveşte evoluţia încadrării asistenţilor personali pe categorii de beneficiari respectiv minori şi persoane majore cu handicap grav, în perioada ianuarie - iunie 2019, evidenţiem următoarele: asistenții personali ai persoanelor cu handicap grav cu însițitor au contractele de muncă pe perioadă determinată un numar de 7 și pe perioadă nedeterminată un număr de 7, conform valabilitați certificatelor de încadrare în grad de handicap. Din numărul total de 14 asistenți personali, 7 sunt angajați pentru adulți și 7 sunt angajați pentru minori. Din numarul de 14 asistenți personali ai persoanelor cu handicap grav cu însoțitor, toți sunt din cadrul familiei.

De remarcat este faptul că gradul de rudenie reprezintă o pondere în rândul asistenţilor personali ceea ce subliniază caracterul familial al serviciilor prestate de această categorie profesională.

Conform statisticii, numărul mai mare al persoanelor cu handicap grav este în rândul copiilor şi adolescenţilor. Handicapul acestora este fie genetic, fie dobândit ca urmare a unor traume psihice sau fizice.

Cu privire la modul în care se asigură înlocuirea asistentului personal pe perioada concediului de odihnă, în strânsă legătură cu lipsa de dezvoltare a centrelor de tip respiro:

Asistenții sociali beneficiază pe parcursul anului de concediu de odihnă, perioadă în care angajatorul trebuie să asigure un înlocuitor asistentului personal aflat în concediu, iar în situația în care angajatorul nu poate asigura un înlocuitor, persoanei cu handicat grav i se acordă o indemnizație echivalentă cu salariul net al unui asistent personal, sau găzduirea într – un centru tip respiro.

Având în vedere faptul că, pe teritoriul comunei Sântandrei nu există un centru de tip respiro, Primăria comunei Sântandrei, are obligația, potrivit prevederilor art. 43 din Legii nr. 448 / 2006 privind protecţia şi promovarea drepturilor persoanelor cu handicap, să plătească persoanei cu handicat grav o indemnizație echivalentă cu salariul net al unui asistent personal, gradația 0 (zero).

 
   În semestrul I al anului 2019, 9 (nouă) asistenți personali ai persoanelor cu handicap grav și-au efectuat concediul de odihnă, beneficiind de indemnizația echivalentă la nivelul unui salariu net al asistentului personal în suma de 1263 lei, fiind plătită o sumă totală de 11.367 lei. 

Informații privind numărul de asistenţi personali instruiţi: 

 
   Conform dispoziţiilor art. 38, lit. a) din Legea nr. 448 / 2006 privind protecția şi promovarea drepturilor persoanelor cu handicap, republicată, modificată şi completată, precum şi ale art. 29, alin. (1) din H.G. nr. 268 / 2007 pentru aprobarea Normelor Metodologice de aplicare a prevederilor Legii nr. 448 / 2006, asistenții personali au obligatia sa participe o dată la 2 ani la o instruire organizată de angajator.  

În semestrul I 2019, asistenții personali au participat la instruire specializată care a avut loc în data de 07.05.2019, fiecare participant primind un certificat de absolvire, cheltuielile cu instruirea fiind suportate de primărie.

 
   Numărul de controale efectuate asupra activităţii asistenţilor personali şi problemele sesizate: 

Un rol important al instituţiei noastre este de a monitoriza atribuţiile şi obligaţiile care le revin asistenţilor personali ai persoanelor cu handicap grav, în vederea ameliorării situaţiei acestora, astfel încât acestea să primească îngrijire specială la nivelul la care situaţia lor o cere, pentru satisfacerea întregului lanţ de nevoi fizice, personale, sociale. 

Indiferent de vârsta sau de handicapul cu care se confruntă acest segment social, el are dreptul fundamental la autodeterminare şi individualitate, pentru depăşirea condiţiei de handicap şi a reinserţiei sociale. Îngrijirile ce li se acordă permit persoanelor cu handicap grav să îşi valorifice potenţialul fizic, spiritual şi social, în pofida handicapului de care suferă. 

 
   În conformitate cu prevederile art. 40 alin. (2) din Legea nr. 448 / 2006 privind protecţia şi promovarea drepturilor persoanelor cu handicap, republicată, modificată şi completată, Compartimentul de Asistență Socială efectuează controale periodice asupra activităţii asistenţilor personali şi prezintă semestrial un raport Consiliului Local. 

Persoana desemnată cu atribuții de asistență socială din cadrul Compartimentului de Asistență Socială, a efectuat controale la domiciliul persoanelor cu handicap pentru a constata dacă asistentul personal îşi îndeplineşte obligaţiile. În urma acestor controale au fost evidenţiate: climatul familial, reţeaua socială / legătura cu comunitatea, situaţia economică, educaţia, condiţiile de locuit, nevoile medicale.      

Asistenţii personali au declarat pe proprie răspundere: 

- că prestează pentru persoana cu handicap grav toate activităţile şi serviciile prevăzute în contractul individual de muncă, în fişa postului şi în planul de recuperare pentru copilul cu handicap grav, în planul individual de servicii al persoanei adulte cu handicap grav; 

- că tratează cu respect, bună credinţă şi înţelegere persoana cu handicap grav şi nu abuzează fizic, psihic sau moral de starea acesteia; 

- că vor comunica Compartimentului de Asistență Socială, în termen de 48 de ore de la luarea la cunoştinţă, orice modificare survenită în starea fizică, psihică sau socială a persoanei cu handicap grav şi alte situaţii de natură să modifice acordarea drepturilor prevăzute de lege. 

Scopul vizitelor la domiciliul persoanei cu handicap grav reprezintă un prilej unic de informare, mediere şi consiliere referitor la noutăţile în domeniul social al persoanelor cu dizabilităţi, al serviciilor care pot fi accesate pe plan local.

În semestrul I 2019, apreciem că serviciile sociale de care au beneficiat persoanele cu handicap grav din partea asistenţilor personali, au fost de bună calitate, fiind realizate cu respectarea prevederilor Legii nr. 448 / 2006 republicată.
D-na. consilier Simona Claudia Oșvat, președintele Comisiei de Învățământ, prezintă avizul favorabil al comisiei de specialitate.

Nefiind discuții pe marginea acestui punct, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. 116 din 30.09.2019 privind aprobarea Raportului privind activitatea desfășurată de asistenții personali ai persoanelor cu handicap grav pentru semestrul I al anului 2019.

La punctul 12 de pe ordinea de zi, dl. viceprimar prezintă proiectul de hotărâre privind desemnarea reprezentantului Consiliului Local Sântandrei în Comisia de Evaluare și Asigurare a Calității a Şcolii Gimnaziale nr. 1 Sântandrei, începând cu anul şcolar 2019 – 2020, care menționează că proiectul de hotărâre a fost întocmit în urma primirii adresei Școlii Gimnaziale nr.1 Sântandrei 1455 / 20.09.2019 înregistrată la sediul Primăriei Sântandrei sub nr. 12614 / 20.09.2019.
D-l viceprimar propune ca în Comisia de Evaluare și Asigurare a Calității a Şcolii Gimnaziale nr. 1 Sântandrei să fie numită ca reprezentant al Consiliului Local Sântandrei d-na consilier Daniela Achim.
Nefiind alte propuneri ,se supune la vot această propunere, propunere care este acceptată cu unanimitate de voturi.
D-na. consilier Simona Claudia Oșvat, președintele Comisiei de Învățământ, prezintă avizul favorabil al comisiei de specialitate.

Nefiind discuții pe marginea acestui punct, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. 117 din 30.09.2019 privind desemnarea reprezentantului Consiliului Local Sântandrei în Comisia de Evaluare și Asigurare a Calității a Şcolii Gimnaziale nr. 1 Sântandrei, începând cu anul şcolar 2019 – 2020.
La punctul 13 de pe ordinea de zi, dl. viceprimar prezintă proiectul de hotărâre privind proiectul de hotărâre privind desemnarea reprezentantului Consiliului Local Sântandrei în Consiliul de Administrație al Şcolii Gimnaziale nr. 1 Sântandrei, începând cu anul şcolar 2019 – 2020, menționând că la întocmirea proiectului de hotărâre s-a avut în vedere adresa Școlii Gimnaziale nr. 1 Sântandrei nr. 1404 / 20.09.2019 înregistrată la sediul primăriei comunei Sântandrei sub nr. 12372 / 16.09.2019.
D-l viceprimar propune ca în Consiliul de Administrație al Școlii Gimnaziale nr. 1 Sântandrei să fie numită ca reprezentant din partea Consiliului Local Sântandrei d-na consilier Corina Anina Paina. 
Nefiind alte propuneri, se supune la vot această propunere, propunere care este acceptată cu unanimitate de voturi.
D-na. consilier Simona Claudia Oșvat, președintele Comisiei de Învățământ, prezintă avizul favorabil al comisiei de specialitate.

Nefiind discuții pe marginea acestui punct, dl. Consilier Constantin Radu, președinte de ședință, îl supune la vot, prin vot deschis prin ridicarea mâinii și cu 15 voturi „pentru”, fără voturi „împotrivă” și fără „abțineri”, este adoptată H.C.L. nr. 116 din 30.09.2019 privind desemnarea reprezentantului Consiliului Local Sântandrei în Consiliul de Administrație al Şcolii Gimnaziale nr. 1 Sântandrei, începând cu anul şcolar 2019 – 2020.


La Diverse, d-l consilier Ovidiu Alexandru Cseh solicită informații cu privire la desfășurarea proiectelor pe PNDL I și PNDL II, respectiv cu firma care a câștigat aceste licitații, deoarece pe internet circulă tot felul de zvonuri cu privire la obiectul de activitate anterior, oamenii acuzând că această firmă s-a ocupat anterior cu videochat-ul.

D-l Adrian Jurcuț menționează că s-a făcut un drum până la București în săptămâna precedentă pentru a discuta cu firma care a câștigat licitația deoarece există un conflict de natură economică între firma care a câștigat licitația și firma cu care au subcontractat, Primăria fiind la zi cu plata taxelor pentru lucrările efectuate până în prezent.  


D-l Traian Cosor – participant la ședință, menționează că nimeni nu a acuzat consilierii de nimic, doar s-au făcut niște afirmații în mediul online.


D-l consilier Ovidiu Alexandru Cseh menționează că prin comentariile postate s-a instigat la violență împotriva consilierilor, consilierii fiind acuzați de incompetență.

D-na consilier Daniela Achim propune să se organizeze o întâlnire cu oamenii din zonele unde se efectuează aceste lucrări pentru a-i informa corect cu privire la stadiul și derularea lucrărilor.


D-l Adrian Jurcuț menționează că până în momentul de față, firma se află în termenii și condițiile stabilite prin contract, situația extremă care ar putea inverni fiind rezilierea contractului, declanșarea acestei produceri întârziind însă apariția asfaltului cu cel puțin 1 an.


Cu privire la PNDL I firma a promis că în această săptămână vor veni cu asfaltul, fiind în limitele contractuale până în prezent.


În continuare, d-l consilier Ovidiu Alexandru Cseh propune să se depună proiecte pentru stații de încărcare electrice, mai ales că acestea urmează să fie sponsorizate prin diferite programe.   

În continuare, dl Constantin Radu, președinte de ședință, dă citire cererii d-nei Claudia Alzaid, domiciliată în mun. Oradea, str. Bulevardul Dacia, nr. 105/A, bloc B3, scara F, ap.7, prin care revine la cererea anterioară înregistrată la sediul instituției sub nr. 9306 din 08.07.2019 în care solicita efectuarea unui schimb de terenuri între terenul proprietate personală identificat prin nr. cad. 6708 în suprafață de 3700 mp și terenul deținut de Primăria Comunei Sântandrei, teren identificat prin nr. cadastral 8341 în suprafață de 8427 mp. 

Doamna Claudia Alzaid, prezentă la ședință, menționează că a discutat cu d-l evaluator, stabilind că urmează să clarifice toate neînțelegerile apărute.

D-l viceprimar Sebastian Horea Șuteu precizează că având în vedere că s-au amânat punctele 2 și 3 de pe Ordinea de zi să se amâne și discutarea acestui punct până la o clarificare ulterioară.


D-na Claudia Alzaid aduce în discuție și raportul de evaluare efectuat la cererea dumneai de către un alt evaluator, precizând diferențele mari care sunt între cele 2 rapoarte.

D-l consilier Ovidiu Alexandru Cseh menționează că existând 2 Rapoarte de evaluare între care există diferențe, aceste rapoarte nu pot fi acceptate, diferențele dintre cele 2 rapoarte trebuind să fie de cel mult 20%. Cel mai bun lucru care s-ar putea face în această situație ar fi să se ceară o a treia opinie.


Nefiind alte probleme la ordinea de zi, întrebări sau interpelări, preşedintele de şedinţă, domnul consilier Constantin Radu, declară închise lucrările şedinţei.

PREŞEDINTE DE ŞEDINŢĂ

         Dorina ILEA     
